Heuning :: hooglied
| Terug na hoofblad >> | Terug na lys met dagstukkie temas >> |
As ek die woord Hooglied noem, wat is die eerste gedagte wat in jou kop opkom? Wel, dit hang seker af wie dit vir wie sê, en in watter omstandighede en konteks. Verskillende mense sal verskillend reageer as hulle dit hoor.
Jong mannetjies sal waarskynlik begin giggel
Jong meisies sal dalk bloos
Jong getroude paartjies sal dalk hulle ogies vir mekaar begin fladder
Mans wat 'n paar jaar getroud is sal dalk diep glimlag, die maag intrek en die bors uitstoot – en daai maagspiere soos 'n wafferse six-pack bymekaar trek. Dis nou as die six-pack nie plek gemaak het vir 'n vaatjie nie.
En hulle vrouens sal onmiddellik die nat jammerlappie in die wasbak doop, dit blitsig op die voorkop plak en kla van 'n allemintige migraine.
Sommige ouer dominees sal dalk dadelik vertel dat die boek slegs beeldspraak is van God se liefde vir Sy kerk.
Hooglied is 'n pragtige boek. Een hele boek wat die Here afgestaan het om op 'n pragtige manier die ware liefde tussen man en vrou te beskryf. Agt hoofstukke waar respek, agting, trots, verwondering, bewondering en liefde vir mekaar besing en uitgespreek word. Met baie detail wys die Here vir die mens dat hulle mekaar nie net emosioneel kan koester en geniet nie, maar ook fisies. In my persoonlike verwysingsraamwerk, pas van hierdie elemente net binne die huwelik, tussen man en vrou.
As jy so deur Hooglied lees, sal jy waarskynlik ook herinneringe en emosies ervaar wat jy kon oproep van die tye waar daar so flink hof gemaak is. Nou vra ek jou (as jy getroud is), bestaan dit nog vir jou na 'n klompie jare van getroude lewe, of het dit in die niet verdamp?
Hooglied 4:9-15 en 5:10 -16
Hy:- "Jy het my hart gesteel, my beminde bruid, jy het my hart gesteel met een kyk van jou oë, met een skakel in die ketting om jou hals. Ek hou van jou liefkosings, my beminde bruid, jou liefkosings is beter as wyn, jou parfuum ruik lekkerder as al die lekkerruik-kruie. Jou lippe proe soos heuningstroop, my bruid, jou tong soos heuning en dikmelk, en jou klere ruik soos die Libanon. "My beminde bruid is 'n tuin wat toegemaak is, 'n tuin met 'n muur om, 'n fontein wat afgekamp is. Jou liggaam is 'n lushof, granaatbome met keurige vrugte, hennastruike saam met nardus, nardus en saffraan, kalmoes en kaneel saam met elke soort lekkerruik-kruie, mirre en aalwyn saam met al die beste lekkerruik-kruie. Daar is 'n fontein in my tuin, 'n put met borrelende water, strome van die Libanon af."
Sy: "Die man wat ek liefhet, is blakend gesond en blosend van kleur; jy kan hom uitken tussen tien duisend ander. Sy voorkop is soos suiwer goud, sy haarlokke soos dadeltrosse, so swart soos 'n kraai. Sy oë is soos die duiwe langs die spruite, duiwe wat lyk of hulle in melk gewas is waar hulle langs die water sit. Sy wange is soos die kruiebeddings waar lekkerruik-kruie groei. Sy lippe is soos lelies, hulle drup van mirre. Sy hande is soos stawe goud, met edelstene ingelê. Sy lyf is soos 'n blok ivoor, met saffiere ingelê. Sy bobene is soos marmerpilare wat op goue voetstukke rus. Sy voorkoms is soos dié van die Libanon, indrukwekkend soos die seders. Sy mond smaak soet, alles aan hom is begeerlik. So lyk die man wat ek liefhet, so lyk my lewensmaat, vroue van Jerusalem."
Hoe klink dit vir jou? Verwondering, respek en liefde. Party dele in Hooglied is nogal eksplisiet, maar dis eenhonderd persent binne God se wil. Geskep vir die mens se vreugde en in die mooiste woorde beskryf.
Weet jy, ek dink Adam het nogal na sy asem gesnak toe die Here hom uit die narkose laat wakker word en hy sy oë op Eva lê. En andersom. Onthou jy toe jy vir vroulief by die kerk se deur sien instap het die dag toe julle getroud is? Hoe verruklik sy gelyk het? Vroulief, onthou jy hoe goed manlief gelyk het? So asof hy pas van sy wit perd afgewip het. O wee, moenie dat hy nou probeer afwip nie, hy sal dalk afvoeter! Arme perd...
Is daai gevoel nog aanwesig in die huwelik? Is daar nog enigsins romantiek, aanraking, liefkosing, intimiteit, respek, verwondering en bewondering? Of het dit plek gemaak vir irritasie, verwydering, afguns en jaloesie? Om nie eens van "name-calling" te praat nie. Ek glo met my hele hart dat die Here hierdie pragtige boek geskryf het sodat dit kan werk "till death do us part". Ongeag van ouderdom of die verandering van die uiterlike. Meneer/mevrou, laat jou oë toe om saam met jou wederhelfte oud te word. Skoonheid lê nie in perfektheid nie.
In 1 Kor 13 kry ons wonderlike riglyne oor hoe om die liefde te laat hou. Hierdie klein jakkalsies wat die wingerd verwoes, word baie mooi beskryf. Hierdie klein goedjies wat stadig maar seker die huwelik infiltreer en verwoesting saai.
Die liefde is geduldig... Die slim mense sê dat die dinge wat jou aanvanklik na mekaar toe aangetrek het, is dit wat jou later grensloos irriteer. Hierdie teks vra vir eindelose geduld met mekaar. Want ons verskil van mekaar.
Die liefde is vriendelik... Niks ge-dikbek lopery, stilstuipe, buierigheid nie. En mekaar met woorde afkraak nie.
Dis nie afgunstig nie... Praat hy dalk van jaloesie? Daai sieklike, groen jaloesie wat enige gesonde verhouding kan verwoes. Mense wat mekaar alewig wantrou en mekaar niks gun nie.
Handel nie onwelvoeglik nie... Bly 'n gentleman. Dis nogal aaklig as een party in die huwelik se gedrag maak dat die ander een in skaamte gedompel word. Veral as die voggies begin vloei... Hulle sê mos, na een drankie word jy 'n ander ou, en daai ou kan nogal 'n vark wees.
Hou nie boek van die kwaad nie... Los tog om hemelsnaam die ou koeie in die sloot! Ai, so 'n ontbinde koei wat so dikwels opgediep word, is darem maar 'n goor gedierte. Dit dien regtig geen doel nie.
Verbly hom nie oor die onreg nie, maar verheug hom oor die waarheid. Spreek nogal vanself, maar kom ons bring vergifnis hier in. Hierdie ding van "ek sal jou vergewe, maar ek sal dit nooit vergeet nie", werk regtig nie. Dis eintlik maar 'n klug, sodat die ou koei maar weer gereeld herrys.
Hooglied 2:2 "Soos 'n lelie tussen die dorings, so is my liefling tussen die meisies".
Sien jy dat hy in die derde persoon praat? Hierdie ou spog met sy geliefde. Is dit nie mooi nie? Weet jy waar Skinnerstraat is? Nee, nie die dubbelpad wat deur die middestad loop nie, dis die hoekie waar almal eenkeer per uur gaan vars lug vir die longe soek. Daar word lekker stories uitgeruil, en soms kliphard oor manlief / vroulief geskinder. Maar nie Salomo nie, hy verklaar openlik dat sy bruid sy hart se punt is.
Vers 16: "Die man wat ek liefhet, is myne en ek is syne"
Juffrou staan nie en flikflooi met Adoons by die werk nie, sy verklaar openlik dat sy klaar "ge-dêps" is. "Hands-off" menere, ek is klaar gevat. En o ja, moenie praatjies met my maak wat jy nie voor jou vrou sou maak nie.
Hooglied 4:1 "Jy is mooi my liefling, jy is mooi, jou oe is duiwe agter jou sluier".
Hoor hoe mooi komplimenteer hy haar. Hy sê sy is ten volle aanvaarbaar vir hom, net soos sy is, ongeag van die uiterlike. Jy weet mos, 'n man is soos 'n spieël waarin die vrou haarself sien. Dit wat hy reflekteer, is wat sy oor haarself glo. Manlief maak 'n aaklige opmerking, en vroulief glo dit vir die res van haar lewe. Maar dan kom Adoonsie by die werk en vertel vir haar die teendeel, en onmiddellik is daar "trouble in paradise". Nee, as manlief haar gereeld komplimenteer, dink sy by haarself:- "Ek sien so paar "flaws" in die spieël, maar vir hom maak dit nie saak nie".
Hooglied 4:10 "Ek hou van jou liefkosings, my beminde bruid..."
Liefkosing, baie baie belangrik. Dit staan nou nie hier geskryf nie, maar waarskynlik het meneer homself lekker vars ingeseep, sy harde baard afgekrap en homself aanvaarbaar gemaak. 'n Man wat sy vrou so mooi komplimenteer en haar goed behandel, hoef minder hoofpynpille te koop. Weet jy waarheen lei hierdie goeie gedrag dikwels? Heaven at eleven, starts at seven. 'n Lekker aangename aanloop...
Hooglied is mooi, dit vra vir mooi en dit beskryf mooi. Dit praat van innige liefde.
Duplisering en verspreiding word toegelaat sonder veranderinge en met verwysing na die outeur (Willem Botha) en webruimte (www.heuning.co.za)